提宮宇文朝議輓辭
作者：郭印
朝代：宋

paragraphs: 憶昔我弱冠，辟廱尾群英。
公時少二歲，籍注國子生。
同舍氣味同，異姓而弟兄。
厥後公筮仕，我亦獵科名。
參辰不相比，邈焉笑語并。
雲溪既卜築，來往數逢迎。
玄譚入理窟，淡交遺世情。
邑人敬二老，可爲來者程。
頃年我出使，公言勉一行。
僂指解轡歸，請當踵前盟。
山頹梁木壊，聞訃恍以驚。
迹公生平事，表裏皆純誠。
居家簡以肅，從官廉而平。
應酬心地虛，不見喜慍萌。
處順悠然去，了無絲髮驚。
迺知學道力，堅剛老益明。
天報良未已，諸孫何錚錚。
回首丹旌路，風悲涕淚横。